PMEG : Enkonduko
Tiu ĉi verko, Plena Manlibro de Esperanta Gramatiko (= PMEG ), celas ordinarajn Esperantistojn, kiuj volas studi la gramatikon, vortfaradon, skribon kaj elparolon de la Internacia Lingvo. Ĝi estas unuavice praktika lernilo, ne teoria verko por lingvistoj.
La mallongigon PMEG multaj elparolas kiel “pomego”.
PMEG provas klarigi la lingvon en facila maniero. Ĝi tial uzas netradiciajn gramatikajn esprimojn, kiuj estas espereble pli facilaj ol la tradiciaj vortoj. Eĉ tiaj kutimaj vortoj kiel akuzativo, substantivo kaj prepozicio forestas. Anstataŭe PMEG parolas pri N-finaĵo, O-vorto kaj rolvorteto. Tio ne signifas, ke la tradiciaj vortoj estas malbonaj. Ili nur ne estas bezonataj en PMEG . Pri la kialoj, ke mi uzas tiajn netradiciajn terminojn, mi parolas aparte en la aldono Pri la gramatikaj terminoj en PMEG .
PMEG klarigas kaj la plej bazajn aferojn, kaj tre specialajn detalojn. Ĝi provas forlasi la kutiman Eŭropan perspektivon de multaj lernolibroj. Tial PMEG enhavas detalajn klarigojn de multaj aferoj, kiuj por iuj Eŭropanoj eble ŝajnas memkompreneblaj.
PMEG traktas kaj modernan kaj klasikan lingvouzon. Ĝi uzas por helpi al la klarigoj abundon da ekzemploj, inter kiuj estas multege da ekzemploj el la Fundamento kaj la verkaro de Zamenhof. Ĉe ĉiu tia ekzemplo la preciza fontloko estas montrata per mallongigo. Vidu tiurilate precipe la liston de literaturo.
Esence PMEG estas konservema verko, kiu multloke defendas la Fundamentan kaj Zamenhofan lingvaĵon kontraŭ diversaj reformemaj ideoj kaj uzoj, sed ĝi ankaŭ prezentas modernajn uzojn kaj evoluojn, eĉ tiajn, kiujn iuj eble opinias tro drastaj.
Pri la enhavo de PMEG respondecas nur mi sola, sed helpis min multaj personoj. Precipe kontribuis per valoregaj konsiloj Jorge Camacho, Marcos Cramer, Birke Dockhorn, Nikolao Killing-Günkel, Hosomi Kazuyuki, Alen Kris, Jouko Lindstedt, Francisko Lorrain, Ken Miner, Rob Moerbeek kaj Robin van der Vliet. Pri matematikaj terminoj konsilis profesoro Christer Kiselman. Krome kontribuis multaj Interretanoj per nemalhaveblaj kritiko kaj proponoj. Pri la ellaborado de la unua HTML-a versio ege helpis min Stellan Lagerström kaj Per Aarne Fritzon. Al ĉiuj mi kore dankas.
Fine mi volas aparte danki al Esperanto-USA (antaŭe la Esperanto-Ligo por Norda Ameriko – ELNA), kiu realigis la paperlibran eldonon de PMEG .
Versio 15.0.7 de PMEG , publikigita la 7an de Junio 2019, estas ankoraŭ unu provizora versio survoje al dua eldono kiel papera libro.
En la klarigoj pri A-vortoj kun aga radikoj sed eca signifo mi aldonis mencion de la vortoj ferma kaj malferma.
Versio 15.0.6 de PMEG , publikigita la 31an de Majo 2019, estas ankoraŭ unu provizora versio survoje al dua eldono kiel papera libro.
Versio 15.0.5 de PMEG , publikigita la 16an de Majo 2019, estas ankoraŭ unu provizora versio survoje al dua eldono kiel papera libro. En tiu ĉi versio mi aldonis en la Interreta versio de PMEG ligilojn al la Tekstaro de Esperanto ĉe la Zamenhofaj ekzemploj.
Dum mi tiel tralaboris PMEG-on, mi ie kaj tie aldonis pliajn ekzmplojn, anstataŭigis iujn ekzemplojn per pli trafaj, forigis kelkajn netrafajn aŭ superfluajn ekzemplojn, kaj ĝenerale poluris la tekston de la klarigoj.
Versio 15.0.4 de PMEG , publikigita la 4an de Aprilo 2019, estas ankoraŭ unu provizora versio survoje al dua eldono kiel papera libro. En tiu ĉi versio estas pluraj gravaj ŝanĝoj, kiuj rilatas al esprimado de sekso:
Versio 15.0.3 de PMEG , publikigita la 24an de Marto 2019, estas ankoraŭ unu provizora versio survoje al dua eldono kiel papera libro, ĉar intertempe la unua eldono elĉerpiĝis. Krom etaj poluroj nemenciindaj mi faris la sekvajn atentindajn ŝanĝojn post la antaŭa provizora versio 15.0.2 (de la 3a de Majo 2018):
Versio 15.0.2 de PMEG , publikigita la 3an de Majo 2018, estas provizora versio survoje al dua eldono kiel papera libro, ĉar intertempe la unua eldono elĉerpiĝis. Post la publikigo de la unua eldono de la papera libro mi faris tre multe da korektoj, kompletigoj kaj ĝisdatigoj. Ne estas eble listigi ĉiujn ŝanĝojn, sed jen kelkaj el la plej atentindaj:
URL: https://de.bertilow.com/pmeg/enkonduko.html